काठमाडौँ- आउँदो जेठ २५ गते हुन लागेको आइक्यानको काउन्सिल चुनावको सरगर्मी बढेको बढ्यै छ । केहि साता यता आयोजना भएका सिएहरु सामेल हुन सक्ने हरेकजसो कार्यक्रममा उम्मेदवारहरुको राम्रै उपस्थिति छ । पिकनिकको बहानामा होस् वा कसैको विवाह उत्सव, उम्मेदवारको ध्याउन्ती भोट माग्नमै छ । नहोस् पनि, चुनावसँगै करियर र इज्जत पनि जोडिएको छ १५ सिएहरुको । यो बीचमा कतिपयले राम्रै भोट बढाएका छन् । गफ गर्न खप्पीस र सजिलै अरुलाई प्रभावमा पार्न सक्ने उम्मेदवारले सोहि अनुसारका अर्थात सजिलै अरुको कुरा पत्याईहाल्ने खालका सिएहरुको केहि भोट बढाएका छन् । कोहि बढाउँछु भन्दाभन्दै चिप्लिएका छन् ।
यो विश्लेषण कसरी गरियो भन्ने अर्को प्रश्न हुन सक्छ । लामो समय सिए क्षेत्रको पत्रकारिता गरिरहेका हामीलाई कसले जित्यो भने के हुन्छ भन्ने कुराले खास ठुलो अर्थ राख्दैन । तर को कति पानीमाथि छ र कसले कस्तो चुनावी माहोल बनाएको छ भन्ने कुरामा हामी चनाखो छौं । हाम्रा पाठकलाई न्याय गर्न हामीले त्यति गर्नुपनि पर्छ । पछिल्लो १५ दिनमा हामीले भोटरहरुका विभिन्न समूहलाई नजिकबाट नियालेका छौं । यसै पनि भोटरको लिष्ट हामीसँग छ, र तीनीहरुले कसलाई भोट हाल्छन् वा को सँग बिच्किएका छन् भन्ने कुराको आधारभुत जानकारी हामीसँग पक्का छ, हुनुपर्छ । करिव १५ दिन बजारमा अध्ययन गरेर यो विश्लेषण तयार गरेका छौं ।
सुरुमा खास भोट बैंक नभएर पनि कसैको उक्साहटका भरमा वा कसैले जिताइदिएर चुनाव जितेका जगन्नाथ उपाध्यायले पछिल्लो समय केहि भोट बढाएका छन् । चुनाव जितेपछि अवका स्वाभाविक अध्यक्ष भएकाले पनि उनलाई सपना बाड्न सजिलो छ । यहि बाटो अवलम्बन गरेर उनले केहि अवसरवादी भोट बढाएका छन् । आजको मितिको भोट बैंक जोगियो भने उनको जीत निश्चित छ ।
सुजन काफ्लेका लागि उनका भाइ (भतिज) प्रवीन कुमार काफ्ले लागेका छन् । उनको भोट खास बढेको पनि छैन, घटेको पनि छैन । तर आस गरिएका केहि सिनियर सिएहरुको भोट भने काटिएको छ । यद्यपी उनी जीतको लिष्टमै पर्छन ।
बाहिर खुब जित्छन् भन्ने चर्चा गरिएका तर कमजोर उम्मेद्वार क्षेत्र गोपाल प्रधान अझै पनि डेन्जर जोनमा छन् । उनको दौडधुप अरुको भन्दा अलि बढी नै छ । कसैले भनिदिएर भोट पाइन्छ र यसरी नै जित्छु भन्ने ठुलो भ्रममा रहेका उनी अहिले लगभग सकीइसकेको नेपाल बोर्डवाला राजनीति गर्न तम्सिएका छन् । तर पछिल्लो १५ दिनको मुल्यांकन गर्ने हो भने उनका करिव ६ भोट काटिएका छन् । कोहि आफ्नो विश्वासपात्रले भनेकै आधारमा उनलाई भोट दिन भनेर पर्खीएका केहि सिएहरुले आफ्नो उम्मेदवार परिवर्तन गरेका छन् । बजारको एक तप्का उनले ४-५ नम्बरमा जित्ने दावी गरिरहेको छ । तर आजपनि उनको स्थिति ११-वा १२ छ ।
म्याराथनमा एकनासले दौडिने र जित्ने स्टाइललाई फलो गर्दै सुरेन्द्र श्रेष्ठले चुनावी माहोल बनाएका छन् । यसो त निकै भलादमी र काम गर्न सक्षम सिएका रुपमा परिचित सुरेन्द्र श्रेष्ठलाई ठुलो सपोर्ट छ नेपाली बोर्डका सिएहरुको । नेपाल बोर्डको अर्को क्यान्डीडेट कमजोर पर्नु उनका लागि अर्को भाग्यको कुरा छ । बिगतमा सुरेश देवकोटालाई गएका अधिकांस भोट सुरेन्द्र श्रेष्ठलाई आउने पक्का छ । क्षेत्र गोपाल प्रधान पनि तीनै मध्येका भोट गनिरहेका छन् । श्रेष्ठको शालीन स्वभावलाई धेरैले मानेका छन् । उनी जित्ने लिष्टमा छन् ।
महेश ढकालले जित्लान् र ? यो सिए क्षेत्रमा पछिल्लो समय अलि अस्वभाविक रुपमा आएको बहस हो । यसो त धेरैलाई उनको भोट बैंकबारे जानकारी नै छैन । उनलाई जिताउन सन्दीप बाबु पौडेल कस्सीएर लागेका छन् । पौडेल बजारका सानातीना खेलाडी पक्कै होइनन् । यहाँ महेश ढकाल पात्र सँगै आफ्ना सहकर्मीलाई जिताउनुसँग उनको करियर पनि जोडिएको छ । त्यसैले पौडेल अझै लागि परेका छन् । तर दुखको कुराचाहिं केहि समयको अन्तरालमा महेश ढकाललाई आउने भनिएको करिव ५ भोट अर्कैले टप्काइसकेका छन् । एक एक भोट महत्वपूर्ण हुने समयमा उनका लागि यो ठुलो क्षति हो । उनी हाल टुरिजम डेभलोपमेन्ट बैंकका सीइओ हुन् भने छिट्टै नै मेगाको थर्डम्यान भएर जाँदैछन्।
पियुष आनन्दको चुनावी दौडधुप हुनुपर्ने भन्दा कम भएको देखिन्छ । उनका कोर भोटरबाहेक उनले अरुलाई खास विशेष अप्रोच गर्न सकिरहेका छैनन् । अन्तिम २ सिटमा आउन सक्ने सम्भावना देखिएका उनले आफ्नो भोटरहरुको खास ख्याल नगरेको केहि सिएहरुले खुलेआम नै गुनासो पोख्न थालेका छन् । तर कस्तो ख्यालको अपेक्षा ती सिएले गरेका हुन्, तीनै जानुन् । चुनावको बेला आफुलाई राजा नै सम्झने केहि भोटरहरुको यस्तै कामले गर्दा भोटहरु यता उता हुने गर्छ । ती भोट यथावत नै रहेको खण्डमा आनन्दले अन्य ४ भोट भने बढाएका छन् ।
अच्युत राज जोशी त जित्नेमात्र होइन एक नम्बर भोटका दावेदार हुन् । बजारमा सबैका लागि टाउको दुखाइको विषय बनेको छ जोशीको भोट बैंक । यहि भएर पनि अनेक हल्लाहरु चलाएर जोशीका भोट आफ्नो बनाउन कस्सीएका छन् उम्मेदवारहरु । यो काममा २ सिए सफल पनि भएका छन् । अच्युत राज जोशीका महत्वपूर्ण ४ भोट अर्कैले तानेका छन् ।
विष्णु भण्डारी चुनावी खेलाडी नै होइन रहेछन् भन्ने कुरा पछिल्लो १५ दिनको गतिविधिले देखाएको छ । अरु त अरु आफ्नो पोल्टाको भोट अर्कैले चोरीसकेको ख्याल समेत उनलाई छैन । दुइ सिए फर्मले बैठकमै विष्णु भण्डारीलाई चुनावमा असहयोग गर्ने रणनीति सार्वजनिक गरेको खबर सार्वजनिक हुँदासम्म उनलाई यसबारे वास्ता छैन । यसरी नेता बन्न सकिन्न भन्ने कुरामा दुइमत छैन ।
विद्यावारिधि सिग्देलका बारेमा हामीले अघिल्लो समाचारमा उल्लेख गरेका थिएनौं । यसपाली भन्दा उनी जित्ने सिएकै लिस्टमा पर्छन् । उनको राम्रो भोट बैंक छ । तर उनी पछिल्लो पीढिसम्म पुगेका छैनन् । 'मागे भने सिग्देललाई भोट दिन्छु' भनेर बसेकाहरुलाई समेत उनले पहिचान गरेर भोट माग्न भ्याएका छैनन् । पछिल्लो समय उनले आफ्ना कोर भोटर नभएका केहिको मन जितेका छन् । तर यहि बेला उनका सोहि नै संख्यामा भोट अर्कैले काटीदिएको छ । समग्रमा उनको स्थिति सेफ्ल्याण्ड मै छ । उनी राष्ट्रिय वाणिज्य बैंकको सञ्चालक समितिका सदस्यसमेत हुन् ।
युद्ध राज ओलीका भोट भकाभक काटिएका छन् । नकाटीउन् पनि किन, उनलाई त हराउन एउटा समूह नै लागेको छ । प्रोफेसनल खटपटलाई लिएर यो हदसम्म एउटा समूह ओलीका विपक्षमा लाग्न सक्छ भन्ने अनुमान थोरैको थियो ।
बजारमा जित्ने हल्ला फिंजिएको तर हार्ने लिष्टमा रहेका उम्मेदवार हुन् किरण डंगोल । उनले अझै धेरै मेहेनत गर्नुपर्ने अवस्था छ । तर उनले पछिल्लो समय केहि भोट बढाएका छन् । यसलाई बिगतमा उनले गरेको एक्यानको राजनीतिले पनि सहयोग गरेको छ ।
मदन कृष्ण शर्मालाइ सिनियरको साथ छ । तर उनका पनि भोट भकाभक काटिएका छन् । अव उनी र प्रमोद कुमार स्वर्णिकार आजको दिनसम्म आइपुग्दा टप १० भन्दा बाहिर छन् भन्दा फरक पर्दैन ।
कृष्ण आचार्यले भोट बढाएका छन् । उनी टप १० भित्रछन् । भाष्कर लालाले चुनाव जित्ने त पक्का नै छ । उनले केहि भोट बढाएका पनि छन् । काउन्सिल जित्ने तर उपाध्यक्ष हार्न इतिहास नै रचेका लालाले यसपाली पनि काउन्सिल जित्ने कुरामा शंका छैन ।
अर्घाखाँची सिमेन्ट अन्ततः गुणस्तरहीन भएको प्रमाणित ! बजारबाट सिमेन्ट फिर्ता ल्याउन परिपत्र (पत्रसहित)
घुँडा धसेर पढेको काम बल्ल आउने भो, मिल्ने भो सर्टिफिकेट धीतो राखेर कर्जा लिन ! कति पढेकाले कति पाउँछन् ?
नेपाल राष्ट्र बैंकले माग्यो १०० भन्दा बढी कर्मचारी, भर्खर जागिर खाएकाहरु भन्छन्, 'सोर्सफोर्स चाहिन्छ'
कर्मचारी सञ्चय कोषले आफ्नो सञ्चयकर्ताको लागि एक लाख रुपैयाँको स्वास्थ्य बीमा गराउने, राष्ट्रिय बीमा कम्पनीसँग भयो यस्तो समझौता !
अर्थ सरोकार डटकममा प्रकाशित समाचार शुभम् मिडियाको लिखित अनुमतिविना कतैपनि सम्प्रेषण गर्न मनाही छ । हामी अनुसन्धानमा विश्वास गर्छौं । र आजका हरेक पाठकहरु खोजमूलक समाचारका प्यासी छन् भन्ने हामीले बुझेका छौं । त्यसैले देशका विभिन्न ठाउँहरुमा हाम्रा इन्भेष्टिगेसन ब्यूरोहरु छन् । तपाईंसँग पनि केहि समाचार छन् भने वा हामीले प्रकाशित गरेका समाचार सम्बन्धि केहि टिका-टिप्पणी भए सिधै ९८५१०१७९१४ वा ०१-५१९९१०८ मा सम्पर्क गर्न सक्नुहुनेछ । वा arthasarokarnews@gmail.com मा ई-मेल गर्न सक्नुहुनेछ । तपाईंको परिचय गोप्य राखिनेछ । अर्थ सरोकार समाचार प्रभाव हेर्न यहाँ क्लिक गर्नुहोस् ।